ועדת הפנים והגנת הסביבה, כנסת 20, פרוטוקול מספר 687, 2018-07-05 11:30

יואב קיש: שלום, אני פותח את הישיבה.

יואב קיש: על סדר היום הצעת חוק התוכנית הכלכלית (חידוש היתר לשימוש חורג ביחידת דיור), (פ/5452/20) (כ/792), של חברת הכנסת מירב בן ארי שעברה קריאה ראשונה השבוע, ובעזרת השם תעבור קריאה שנייה ושלישית בשבוע הבא.

יואב קיש: לפני שנתחיל, נא להקריא את החוק.

תומר רוזנר: חברת הכנסת בן ארי כללה בהצעת החוק כפי שהיא הניחה אותה בפני הוועדה לקראת הקריאה שנייה ושלישית את החלק הנוגע לקריאה הראשונה, ונושא נוסף שלא היה בקריאה הראשונה ודובר בוועדה אך לא נכנס להצעת החוק וזה נושא הארכת תוקפה של ועדה מיוחדת.

יואב קיש: נכון, אבל דיברנו עליו.

תומר רוזנר: אדוני מבקש שנקריא את הכול?

יואב קיש: הכול.

רוני טיסר: "הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו- 2016) (תיקון מס' 2)(חידוש היתר לשימוש חורג ביחידת דיור), התשע"ח - 2018 תיקון סעיף 7 1.

רוני טיסר: בחוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו- 2016), התשע"ו- 2015, בסעיף 7, בסעיף 151א לחוק התכנון והבנייה, התשכ"ה- 1965 , המובא בו – (1) בסעיפים קטנים (ב) ו-(ג), המילים "ולא יחודש" – יימחקו; (2) במקום סעיף קטן (ד) יבוא: "(ד) הוועדה המקומית רשאית לחדש היתר לשימוש חורג ביחידת דיור לשימוש שאינו למגורים שפקע, לאחר ששקלה, בין היתר, את הפגיעה במספר יחידות הדיור הזמינות למגורים במרחב התכנון המקומי, ובלבד שהבקשה לחידוש ההיתר תוגש לוועדה המקומית בתוך שנה ממועד פקיעתו.

רוני טיסר: "; (3) בסעיפים קטנים (ו) ו-(ז), במקום "ועל מספר ההיתרים" יבוא "על מספר ההיתרים", ובסופו יבוא "ועל מספר ההיתרים שחודשו, ובכלל זה – מספר ההיתרים שחודשו לפי הוראות סעיף קטן (ד)".

רוני טיסר: עכשיו תיקון עקיף לחוק התכנון והבנייה: "2.

רוני טיסר: בסעיף 33(ב) לחוק התכנון והבנייה, במקום "לתקופה נוספת שלא תעלה על חמש שנים", יבוא "לשתי תקופות נוספות שלא יעלו על חמש שנים כל אחת".

רוני טיסר: "

יואב קיש: תודה.

יואב קיש: לגבי החוק - נתייחס קודם לתיקון סעיף 7 ואחר כך לתיקון חוק התכנון והבנייה - סעיף 2 בהצעה.

יואב קיש: כפי שאמר היועץ המשפטי, בקריאה הראשונה סעיף 2 לא היה.

יואב קיש: זה נושא שדנו בו בקריאה הטרומית.

יואב קיש: אמרתי שאני רוצה לקדם את הקריאה הראשונה מהר.

יואב קיש: אמרתי אז לחברת הכנסת בן ארי שאם היא תרצה, שתקדם את זה אחרי קריאה ראשונה, וכך היא עושה, ותיכף נתייחס לזה.

יואב קיש: חברת הכנסת בן ארי, דברי רק על סעיף 1 להצעת החוק.

יואב קיש: מה בכוונתך לשנות?

מירב בן ארי: תודה, אדוני היושב-ראש.

מירב בן ארי: קודם כל, תודה רבה על הניהול ובאמת על זירוז העניין בשל המצוקה, בעיקר של אותם עסקים שקיבלו היתר לשימוש חורג וכעת יש הרבה עסקים עם צווי סגירה על אוגוסט, ולכן הזדרזנו - כדי לא להיכנס עם זה למושב החורף, וזה לגבי המהירות של החוק והמהות.

מירב בן ארי: לעניין הפרוצדורה - אם זה סעיף 1, וזה מה שדיברנו, ומה שנוסף כאן זה לאחר אותן התייעצויות עם משרד האוצר וגם עם המשרד להגנת הסביבה, העניין הוא שהרחבנו והוספנו את סעיף (3) על מספר ההיתרים שחודשו.

מירב בן ארי: הוא אמר לי לא להתייחס לסעיף 2.

יואב קיש: עזבי את 2, אני מדבר כרגע על תיקון סעיף 7 בלבד.

מירב בן ארי: את סעיף 1 (1) (2) (3) העברתי בקריאה טרומית, העברתי אותו עכשיו.

מירב בן ארי: המהות היא שזה חוק מצוין והוא צריך לעבור כמה שיותר מהר.

יואב קיש: מה הוא עושה?

מירב בן ארי: אנחנו לקחנו לפני שנתיים-שלוש, מ-2015 או 2016, מהוועדה המקומית את הסמכות לתת היתר לשימוש חורג לעסקים שכבר במשך שנים חיים, עובדים ונושמים.

יואב קיש: אם כך, אנחנו לא מדברים על חדשים אלא מדברים על לשמור שעל אלה שכבר קיימים.

מירב בן ארי: ממש לא, עסקים שכבר קיבלו.

יואב קיש: תומר, מה זה יעשה למי שקיבל הליך של סגירה והוא עדיין לא סגר והחוק הזה יצא בתוקף?

תומר רוזנר: לפי המצב המשפטי הקיים שזה ערב החוק אם יתקבל, הוועדה המקומית לא יכולה היתה לחדש לו את ההיתר לשימוש חורג.

יואב קיש: ועכשיו היא יכולה.

יואב קיש: גם אם היא היתה בהליך כלשהו נגדו?

תומר רוזנר: היא יכולה להחליט.

יואב קיש: להפסיק את ההליך.

תומר רוזנר: כן.

מירב בן ארי: אני יכולה להגיד עוד משהו אחד חשוב.

מירב בן ארי: אגב, קיבלתי גם תגובות במיילים מעסקים, בעיקר מבתי מלון קטנים, שנמצאים.

מירב בן ארי: חשוב לומר שכבר היום אותם עסקים קיבלו מכתב מהרשות המקומית לטובתנו שהם מכירים שיש חוק עכשיו שמתנהל בוועדת הפנים, ולכן הם פונים לאותם עסקים ואומרים להם: אנחנו נדאג לחדש לכם את ההיתר - שתדע.

יואב קיש: האם מישהו רוצה להתייחס לסעיף 1 בהצעת החוק?

אחמד טיבי: אדוני היושב-ראש, ההצעה המקורית של חברת הכנסת היא הצעה סבירה שאפילו כל חברי הכנסת מהקואליציה ומהאופוזיציה תמכו בה.

יואב קיש: אוקיי, מעולה.

יואב קיש: אתן לך על סעיף 2.

יואב קיש: האם משרדי הממשלה רוצים להגיד משהו שמתנגד לסעיף 1? לא.

יואב קיש: שלטון מקומי, משהו שמתנגד לסעיף 1? לא.

יואב קיש: היועץ המשפטי, התייחסות, בבקשה.

תומר רוזנר: יש לנו שתי התייחסויות: התייחסות נוגעת לכך שהממשלה, בניגוד להוראות החוק, לא הגישה לוועדה דיווחים על היישום של הסעיף שאסר את הנושא של השימושים החורגים.

תומר רוזנר: אני מזכיר שהסעיף הזה נקבע כהוראת שעה והוועדה ביקשה לקבל דיווחים חצי שנתיים כדי לראות את יעילותו ואת תפקודו.

תומר רוזנר: בהכנת החוק לקריאה טרומית ביקש יושב-ראש הוועדה שיוגשו דיווחים שלמים בעניין הזה.

תומר רוזנר: לצערי, לא הוגשו דיווחים.

יואב קיש: מי אחראי היה להגיש את הדיווחים האלה?

ענבר שור: שלום, ענבר שור ממשרד האוצר.

ענבר שור: הדיווחים הגיעו אתמול ונשלחו היום בבוקר.

ענבר שור: אני מתנצלת על האיחור.

ענבר שור: היינו צריכים לעשות השלמה למעשה לדיווחים שכבר הוגשו, והדיווחים נשלחו היום בבוקר.

יואב קיש: לא ראינו את זה, מה עיקר הממצאים?

מירב בן ארי: חבר הכנסת טיבי, אנחנו עדיין ב-1.

מירב בן ארי: אתה יכול להוריד כוננות כרגע.

ענבר שור: מדובר במספרים בודדים.

ענבר שור: בואו ניקח מדגם.

ענבר שור: לצורך העניין תל-אביב, מספר ההיתרים אשר היו בתוקף - 62 ממועד אישור החוק.

ענבר שור: מספר היתרים שפקע תוקפם - אפס, מספר היתרים שחודשו - אפס.

יואב קיש: לא היה שינוי.

יואב קיש: כמה זמן החוק בתוקף?

ענבר שור: הופקו שישה בחמישה חודשים האחרונים.

יואב קיש: הופקו שישה בחצי השנה האחרונה.

יואב קיש: אבל את התיקון צריך ללא קשר.

תומר רוזנר: השאלה אם צריך בכלל את החוק שאוסר אם החוק לא משיג את המטרה שלו.

מירי כהן: הממשלה תמכה במסגרת הצעת החוק הטרומית על הנוסח כרגע.

מירי כהן: ככל שאתם פותחים את זה ומרחיבים את זה, - - -

יואב קיש: זה זכותנו, וכך נעשה.

יואב קיש: אז בואו נוריד גם את סעיף 2 ולא נשנה כלום ונישאר רק בטרומית.

יואב קיש: מירי, זה לא תשובה טובה.

יואב קיש: עבודת הכנסת כך מתבצעת ולא באיומי ממשלה מיותרים.

מירי כהן: אדוני היושב-ראש, להגיד עכשיו פה לבטל את כל החוק הזה כשאנחנו לא יודעים את כל המשמעויות - -

יואב קיש: אז זו תשובה שאני יכול לקבל.

מירי כהן: - - כשהבאנו את זה מתוך מטרה בסוף שלא ישתמשו בדירות מגורים לדברים אחרים, הסיבה שאנחנו תומכים בהצעת החוק של מירב זה שאנחנו חושבים שיש כרגע פגיעה לא מידתית בין הצורך במגורים לבעלי עסקים ותיקים.

יואב קיש: מתי הוראת השעה הזו פגה?

תומר רוזנר: בעוד שנתיים.

תומר רוזנר: זו שאלה אחת שיכול להיות שתחליטו שאתם לא רוצים.

מוסי רז: אפשר לשאול מה הדעה של המשרד להגנת הסביבה?

יואב קיש: עוד רגע, מוסי.

תומר רוזנר: דבר שני, וגם אותו צריך לשקול, דיברנו על זה בקריאה הטרומית, זה להבחין בין מצבים שבהם יש לנו דירות שלפי טיבן יכולות לשמש למגורים לבין מצבים באמת עליהם דיברה חברת הכנסת בן ארי, כמו למשל, גלריה במסעדה או בית מלון שלגביהם באמת יש את ההצדקה כמו שאומרת חברת הכנסת בן ארי.

יואב קיש: אבל יש להם את הסמכות לעשות מה שהם רוצים, זה לא שאני מכתיב להם.

יואב קיש: בסדר, אין לי בעיה עם זה.

מירב בן ארי: כן, תן לוועדה המקומית את השיקול.

יואב קיש: בואו נסכם, אני רוצה שסעיף 1 הוא בהסכמה.

יואב קיש: מילה אחת אנחנו רוצים לומר על סעיף 1 לפרוטוקול ושזה יהיה ברור, אנחנו כמובן תומכים בתפיסה של היועץ המשפטי של הוועדה שסעיף 151א שסעיף 1 מתייחס אליו, אין בו צורך.

יואב קיש: הוא לא נכון.

יואב קיש: אני לא אבטל עכשיו את סעיף 151א.

יואב קיש: לגבי סעיף 1 - אני רואה שכן יש הסכמה בוועדה ואנחנו נאשר אותו.

יואב קיש: לגבי הדיווח - אני מבקש כן להקפיד על דיווח בזמנים.

יואב קיש: אנחנו מדברים על עוד שנתיים ואני מבקש גם בעוד חצי שנה לקבל דיווח מסודר כמו שאמור היה להיות.

יואב קיש: נעבור עכשיו לסעיף 2.

יואב קיש: אעשה קצת סדר.

יואב קיש: סעיף 2 בא בעקבות שיח שהיה בדיון בישיבה בהכנה לקריאה ראשונה.

יואב קיש: לא היה בנוסח של הטרומית ואני ביקשתי לדון בו אחרי קריאה ראשונה.

יואב קיש: עכשיו אומרת חברת הכנסת מירב בן ארי שזה מה שהיא מבקשת.

יואב קיש: אני מבין שזה משפיע ישירות על ועדת חריש שהתוקף שלה פג בשבוע הראשון של נובמבר, ולכן הזריזות שרואה חברת הכנסת בן ארי בעניין והיא הביאה את זה מיד אחרי הטרומית לדיון פה בוועדה.

יואב קיש: אני מבין שלזה יש התנגדות קשה מאוד מגופים שונים, חברי כנסת שונים.

יואב קיש: חבר הכנסת אחמד טיבי, בבקשה.

אחמד טיבי: תודה.

אחמד טיבי: אנחנו בסעיף הבעייתי עכשיו.

אחמד טיבי: אדוני, החוק המקורי שהעבירה חברת הכנסת מירב בן ארי, גם בקריאה טרומית וגם בקריאה ראשונה, הוא חוק סביר פלוס, ולכן רבים מחברי הכנסת מהקואליציה ומהאופוזיציה הצביעו בעדו ולא ידעו שהוא יהיה אנדרוגינוס, שמישהו ירכיב עליו גיבנת בעייתית.

יואב קיש: מי שהיה מקשיב על הראשונה - - -, בטרומית היה צריך לדעת.

יואב קיש: זאת אומרת, דיברנו.

יואב קיש: זה היה ידוע.

אחמד טיבי: אבל הצעת החוק שלה היא ללא הגיבנת היא הצעה - - -

יואב קיש: במליאה זה היה ללא, כן.

אחמד טיבי: בדיוק היה ללא.

אחמד טיבי: שימוש חריג - היא מדברת על צווי סגירה באוגוסט, זה נושא סביר.

אחמד טיבי: פתאום לאחרונה רוצים להרכיב את הגיבנת הזו של חריש ולהקים ועדה מיוחדת.

יואב קיש: להאריך תוקף, לא להקים.

אחמד טיבי: אוקיי, להאריך.

אחמד טיבי: המנגנון של ועדה מיוחדת מעוגן עוד בנוסחו המקורי של חוק התכנון והבנייה והוא לא שונה מאז.

אחמד טיבי: יש להבין את המנגנון הזה על רקע התקופה בה הותקן, מאז 70 שנה.

אחמד טיבי: בשנים 66' - 69' כוננו ועדות מיוחדות לצורך הקמת יישובים וערים כמו: כרמיאל, ערד, דימונה, ירוחם, אופקים, נתיבות, שדרות, בית שמש, נצרת עילית ושלומי.

אחמד טיבי: אין אף ישוב ערבי, פתאום לא מקימים ישובים ערבים.

אחמד טיבי: ועדות מיוחדות אלה גמרו את תפקידן לאחר תקופת הכהונה הראשונה בת חמש שנים והעבירו את המקל לוועדה המקומית ברשות המקומית שהוקמה בינתיים.

אחמד טיבי: בשנת 94' הוקמה ועדה מיוחדת לעיר מודיעין, אדוני היושב-ראש, חבר הכנסת קיש.

אחמד טיבי: תקופת כהונתה של ועדה מיוחדת הוארכה שלוש פעמים לתקופה קצרה בלבד בת מספר חודשים עד שנה כל פעם.

אחמד טיבי: המנגנון של ועדה מיוחדת הוא חריג.

יואב קיש: כמה סך הכול היה במודיעין?

קריאה: שבע שנים.

אחמד טיבי: המנגנון של ועדה מיוחדת הוא חריג בחוק התכנון והבנייה.

אחמד טיבי: היא מרכזת בידיה, וזה בעייתי, זה מהותי, סמכויות של ועדה מחוזית, ועדה מקומית, רשות רישוי, באחת.

אחמד טיבי: הרכבה לא נותן ביטוי לא לרשויות המקומיות הגובלות והמושפעות מפעולתה ולא לגורמים מקצועיים וציבוריים שונים, אלא מעניק עדיפות, שליטה בפועל, למשרד הבינוי והשיכון, לרשות המקומית שבהקמה התלויה בה.

אחמד טיבי: ערר על החלטות של ועדה מיוחדת הוא לוועדת שרים ובעניינים מסוימים למועצה הארצית.

אחמד טיבי: אגב, הוועדה המיוחדת חריש מיצתה את כתם הפיתוח שנקבע לה בתוכנית המתאר המחוזית שאושרה בשנת 2016.

אחמד טיבי: בהתאם, כל תוכנית חדשה להרחיב את העיר חריש תהווה שינוי לתוכנית המתאר המחוזית, וזו נקודה מאוד מאוד מאוד קרדינלית, אלא שבתוכנית כזו היא לא נדרשת.

אחמד טיבי: יש פער גדול בין קצב האכלוס כפי שחזה משרד הבינוי והשיכון לבין המצב בפועל בעיר חריש, כך שבעיר יש מלאי גדול של דירות בבנייה או זמינות לבנייה בפועל באופן מיידי, הרבה מעבר לצרכים.

אחמד טיבי: בנוסף, בעיר חריש קיימת כבר רשות מקומית היכולה לקבל על עצמה גם את התפקידים של ועדה מקומית, לאו דווקא ועדה מיוחדת.

אחמד טיבי: אדוני היושב-ראש, רבותיי חברי הכנסת, חברת הכנסת היוזמת, מכל הטעמים האלה ההצעה טובה בהתחלה והגיבנת בהמשך.

יואב קיש: אתה אומר: כל המוסיף גורע.

אחמד טיבי: בהחלט.

אחמד טיבי: לכן, יש לנו הסתייגויות מהותיות, אדוני.

אחמד טיבי: אני מדבר בשם הרשימה המשותפת כולה.

מוסי רז: גם בשמי.

אחמד טיבי: וגם בשם חבר הכנסת מוסי רז, וגם בשם התושבים.

אחמד טיבי: נמצא כאן אחמד מלחם מהוועד העממי ועלי כבהה שנמצא בדרך.

אחמד טיבי: אגב, אנחנו נגד התיקון כפי שאמרתי לך גם אתמול וגם היום.

אחמד טיבי: עקרונית, אנחנו נגד התיקון.

יואב קיש: כן, אבל ראיתם שאנחנו הולכים להעביר את זה.

יואב קיש: אתה רוצה להגיש הסתייגויות, תקריא אותן.

יואב קיש: יש לך אותן גם מודפסות לתת לנו?

אחמד טיבי: כן.

אחמד טיבי: אם יתוקנו סעיפים אלה כך: סעיף 2 המוצע כולו יימחק, זה ההצעה העקרונית.

אחמד טיבי: לחלופין, יש להגביל את התנאים להארכה נוספת מעבר ל-10 שנים של כהונת ועדה מיוחדת.

אחמד טיבי: יש להתאים את הרכבה של ועדה מיוחדת, כפי שדיברנו כאן לפני הישיבה.

אחמד טיבי: כלומר, אי-אפשר להשאיר אותה בלי נציגים של הוועדה המרחבית ועירון בואדי ערה.

אחמד טיבי: להוסיף שלושה: שניים מראשי הרשויות ואחד הירוקים.

אחמד טיבי: אחר כך הנושא המהותי שדיברתי עליו, אדוני היושב-ראש.

אחמד טיבי: תקשיב חברי רועי פולקמן.

אחמד טיבי: למשל, שינוי תמ"מ.

אחמד טיבי: החשש שיעשו שינוי תמ"מ.

אחמד טיבי: אנחנו רוצים שזה יעבור לוועדה המחוזית, לא שהם כוועדה.

רועי פולקמן: לא, אז אמרנו שזה מגיע לארצית.

יואב קיש: גם הערה שהוועדה הזו לא תוכל לעשות שינויי תמ"מ - זו ההסתייגות.

יואב קיש: היא כן יכולה.

תומר רוזנר: היא לא יכולה.

רועי פולקמן: זה כמו מחוזית, היא צריכה לעלות לארצית.

יואב קיש: לא משנה, אנחנו נשאיר את זה.

אחמד טיבי: אדוני, אני אמסור בכתב.

אחמד טיבי: חלק גדול מההסתייגויות בשמי ובשם הרשימה המשותפת.

יואב קיש: אנחנו מסיימים היום ורוצים גם להצביע עליהן היום, ולכן אני מבקש שתעביר.

יואב קיש: הנה, תודה.

יואב קיש: חבר הכנסת יונס, אתה רוצה להוסיף?

יואב קיש: בבקשה.

אחמד טיבי: חבר הכנסת יונס הוא תושב ואדי ערה, הוא מהניזוקים.

ואאל יונס: אני מערערה, שכן של חריש.

ואאל יונס: לצערי, אני לא זוכה בתנאים שהיא זוכה להם.

ואאל יונס: בחריש יש היום 7,000 דונם שבנויים עליהם 4,000 יחידות ויש היתרי בנייה לעוד 6,000 נוספים.

ואאל יונס: רוצים להכפיל את השטח הזה ל-21,000 דונם, בעוד שכפרים ליד שיש להם 23,000-25,000 תושבים הם כמעט עם מחצית.

ואאל יונס: יש כפרים שהם בגודל של חריש אבל הם עם עומס של בנייה שם.

ואאל יונס: אין היתרים, אין שטחים לבנות, ובאים לגזול את אדמות של ערה, ערערה, וכפר קרע ושל כל האזור שם, בשביל להכניס אותם לחריש.

ואאל יונס: היום גרות בסך הכול 300 משפחות בחריש, 1,200 נפשות.

ואאל יונס: יש לנו כמעט עוד 1,000 יחידות דיור: 4,000 ועוד 6,000 זה - - -

אחמד טיבי: זמינות.

ואאל יונס: ייקח הרבה שנים עד שזה יתמלא.

ואאל יונס: קודם כל, עשר שנים זה מספיק בשביל חריש.

ואאל יונס: יש בה הרבה דיור, יש בה הרבה מקום.

ואאל יונס: הלוואי שהיא תתמלא לאט לאט.

ואאל יונס: אנחנו פשוט רוצים לשמור שם על האדמות הירוקות ועל האדמות של המועצות הערביות שם.

ואאל יונס: אנחנו רוצים לקרוא קריאה לכל אזור ואדי ערה לבוא ולגור בחריש.

ואאל יונס: אנחנו רוצים דו-קיום, אנחנו רוצים לגור ביחד, אבל לא על אחד על חשבון השני.

יואב קיש: תודה רבה.

אחמד טיבי: אני רמזתי בתחילת דבריי שהנושא הוא נושא חדש.

יואב קיש: כן, אני יודע.

יואב קיש: אני רוצה להגיד משהו לגבי הגישה.

יואב קיש: אני אומר לכם שהבקשה של חברת הכנסת בן ארי והצורך שהאוצר מעלה בעניין הזה והתמיכה, זה משהו שאני בהחלט נוטה להיענות בחיוב בגלל לוחות הזמנים.

יואב קיש: אבל גם ההערות של חברי הכנסת, גם מהמשותפת, וגם מוסי שעוד לא דיבר, וגם הירוקים, זה דברים שאני גם שוקל בחיוב.

יואב קיש: לכן, אני אגיד לכם מה בכוונתי לעשות.

יואב קיש: אני כן רוצה לנסות לייצר פה מתווה.

יואב קיש: אני לא יודע להגיד אם זה יהיה בהסכמה כי כל צד מוותר.

יואב קיש: זה לא הסכמה.

יואב קיש: אבל אם נגיע לדבר הזה מבחינתי, ואת זה אני אומר לכם, חברי הכנסת, המשמעות היא שזה המתווה שילך.

יואב קיש: במסגרת זה גם לא יהיה נושא חדש, חבר הכנסת טיבי.

יואב קיש: כמובן שבמליאה יצביעו כל אחד כרצונו על זה, אבל אנחנו הולכים למתווה שהוא בעיקרון פשרה ואיזשהם איזונים, ועם המתווה הזה אנחנו נגיע להצבעה במליאה - זו כוונתי.

יואב קיש: יש שתי אפשרויות: האחת היא מלחמה פוליטית בפרלמנט עד הסוף, וזה בסדר גמור.

יואב קיש: זה לגיטימי לגמרי, אני לא רוצה למנוע את זה מכם.

יואב קיש: אבל אם אני הולך לקראתכם ומבין את השיקולים שלכם ואת השיקולים גם של שמירת הטבע והגנת הסביבה ומאזן, אני מצפה להליך דמוקרטי שיתמצה רק בהצבעה במליאה, ולא מעבר לכך, ולא ניסיון סיכול, וזה חלק מההוגנות שאני חושב שראוי להתנהל בה.

יואב קיש: אני אומר את זה כהערת אגב וזה כדי שנוכל כן לקדם הליך של פשרה שבו אנחנו מצליחים לייצר איזשהן הסכמות.

יואב קיש: אני רוצה לשמוע את האוצר.

יואב קיש: תסבירו לנו למה אתם חושבים שצריך לעשות את זה, למה אתם תומכים בהצעה של חברת הכנסת בן ארי, מה הצרכים שיש עוד בפני אותה ועדה, למה היא אחרי עשר שנים לא מיצתה את פעילותה, וכיוצא בזה.

מירי כהן: אתן לורד סולומון לדבר.

מירי כהן: יש לנו גם יחס לכל הסיפור של החשש מלקיחת קרקעות.

מירי כהן: אין תסריט כזה מבחינתנו.

אחמד טיבי: מ-48' יש לנו ניסיון אחר.

אחמד טיבי: יכול להיות שבגלל זה אנחנו סקפטיים.

ורד סולומון: ורד סולומון ממן, אדריכלית ראשית של משרד הבינוי והשיכון.

ורד סולומון: הסיבה שאנחנו מבקשים ותומכים בהארכה של הוועדה המיוחדת חריש היא בגלל החלטת ממשלה.

יואב קיש: זה לחמש שנים, ואני רוצה להבין למה לחמש.

ורד סולומון: נכון.

ורד סולומון: החלטת ממשלה 870 בשנת 2015 הגדילה והחליטה שחריש תהיה עיר כפולה בגודל מההחלטה המקורית.

ורד סולומון: היא קבעה אותה כתוכנית לאומית ל-100,000 תושבים.

ורד סולומון: כרגע על פי תוכנית המתאר המחוזית תמ"מ 6 של חיפה העיר מתוכננת ל-50,000 תושב בלבד.

ורד סולומון: לכן, הסיפור הזה של החלטת ממשלה שבאה אחרי תמ"מ שלא צפתה את הגידול ואת החלטת הממשלה שקבעה את חריש כפרויקט לאומי, לא ראתה את התכנון העתידי.

יואב קיש: מה עשיתם מ-2015 עד היום?

ורד סולומון: אנחנו הכנו תוכנית מתאר חדשה.

יואב קיש: למה צריך חמש שנים בשביל זה עכשיו?

יואב קיש: אמרת לי שב-2015 היתה החלטת ממשלה.

ורד סולומון: אבל לא חמש שנים, שלוש שנים עברו.

יואב קיש: ב-2015 התמונה השתנתה.

יואב קיש: לצורך העניין, אם לא היתה החלטת ממשלה ב-2015 כנראה שלא היינו ניצבים פה בדיון.

יואב קיש: זה הסבר לחברי הכנסת מדוע אנחנו בתקופות האלה.

ורד סולומון: נכון.

יואב קיש: בסופו של דבר, זה היה ב-2015?

יואב קיש: מתי ב-2015?

ורד סולומון: דצמבר.

יואב קיש: אה, דצמבר-נובמבר.

יואב קיש: אנחנו מדברים על שנתיים וחצי מאז החלטת הממשלה.

יואב קיש: אני רוצה להבין למה צריך עכשיו עוד חמש שנים לאחר שכבר עברו שנתיים וחצי, ולמה אי אפשר לסיים את זה בזמן קצר.

ורד סולומון: ראשית, אפשר לסיים בזמן קצר.

ורד סולומון: אנחנו צריכים אורכה של כשלוש שנים - שלוש עד חמש שנים.

ורד סולומון: ביקשנו חמש שנים על פי החוק.

יואב קיש: הבנתי, עם שלוש אתם עוד יכולים.

ורד סולומון: כי בשנתיים וחצי האלה לא נרדמנו בשמירה, הכנו תוכנית.

ורד סולומון: דרך אגב, היינו בוולנת"ע, הרחבנו את הגבול שלה.

ורד סולומון: אנחנו צריכים שטח.

יואב קיש: תשובה טובה.

יואב קיש: הבנתי, תודה.

יואב קיש: חבר הכנסת מוסי רז, בבקשה.

מוסי רז: אני צריך לצאת ולכן אדבר בקיצור.

מוסי רז: אבל אני לא אומר, זה לא רמז, זה נושא חדש.

מוסי רז: אבל אם מגיעים לפשרה כפי שאתה דיברת אז אני - - -

יואב קיש: הוא עוד לא טען.

יואב קיש: הוא יגיד שהוא הולך עם אחמד בעניין הזה.

מוסי רז: אם מגיעים לפשרה כפי שהצעת אז אני בעד זה.

אחמד טיבי: אנחנו מתואמים.

יואב קיש: מסמיך את טיבי.

מוסי רז: אני מבקש לשמוע גם את עמדת המשרד להגנת הסביבה.

יואב קיש: בהחלט.

יואב קיש: יש לי גם את הגנת הסביבה וגם את החברה להגנת הטבע.

יואב קיש: את שניהם נשמע.

יואב קיש: המשרד להגנת הסביבה, בבקשה.

גלית כהן: גלית כהן, המשרד להגנת הסביבה.

גלית כהן: אנחנו מתנגדים לנוסח שהובא כרגע, אנחנו חושבים שזה לא נכון.

גלית כהן: אנחנו לא רואים שום צורך כאשר יש דיונים לשינוי בתמ"מ - - -

יואב קיש: יש לכם חבר שם בוועדה?

גלית כהן: יש לנו חבר בוועדה.

גלית כהן: הוועדה הזו היא בהרכב אחר מהוועדה המחוזית.

גלית כהן: לא באמת יש אפשרות לשקול את השיקולים הסביבתיים בצורה נכונה ואמיתית בגלל שמתכננת המחוז של חיפה לבד שם.

גלית כהן: היא גם נציגה שלנו בוועדה המחוזית.

גלית כהן: היא לבד שם, אין נציגים - - -

קריאה: אבל יש נציג של הוועדה המחוזית גם.

יואב קיש: אני רוצה לעצור רגע.

יואב קיש: יש לי בעיה עם המשרד להגנת הסביבה, משהו לא ברור לי ואני חייב.

יואב קיש: אני רוצה לדעת.

יואב קיש: אתם אמרתם בדיון על רישוי עסקים, ואני לא יודע אם היית בו, לפרוטוקול שאתם מסירים את כל ההסתייגויות שלכם ואת המכתב ששלחתם למזכיר הממשלה.

יואב קיש: האם אני צודק?

גלית כהן: על מה?

יואב קיש: היא לא היתה ברישוי עסקים?

גלית כהן: אני הייתי ברישוי עסקים בחלק של חוק התכנון והבנייה.

יואב קיש: עכשיו אמרו לי שמאיזושהי סיבה שיש מכתב לוועדת שרים לחקיקה.

רועי פולקמן: כי הם ביקשו להעלות את זה לוועדת שרים, גם אני שמעתי את זה.

רועי פולקמן: זה בסדר היום של ועדת השרים עם ההסתייגויות.

יואב קיש: אני לא מתחשב במשרד להגנת הסביבה עכשיו בכלל עד שהנושא הזה לא יוסדר.

יואב קיש: אני מבקש שתתקשרי למנכ"ל שלך ושיודיע שהדבר הזה - - -, ושייתן עכשיו תשובה, כי אם לא, אני לא מתייחס בדיון למשרד להגנת הסביבה.

יואב קיש: סיימתם את דבריכם לדיון עד שאת לא חוזרת עם תשובה.

יואב קיש: המכתב שהוגש לוועדת שרים לחקיקה צריך להילקח בחזרה, תודה.

אחמד טיבי: אדוני, יש אמירה מהותית.

יואב קיש: לא מעניין אותי.

יואב קיש: אסביר לכם.

יואב קיש: יש לי סיכומים ואמירות לפרוטוקול מחייבות שנאמרו פה ולא עומדים בהן בנושא אחר.

יואב קיש: לכן, אני לא מוכן לשמוע שום אמירה מהמשרד להגנת הסביבה שלא מסוגל לעמוד באמירות לפרוטוקול בוועדה - זה הכול.

אחמד טיבי: אבל היא אמרה שהיא מתנגדת ל - - - שלוש שנים.

יואב קיש: לא מעניין אותי עכשיו מה היא אמרה.

יואב קיש: אני מבקש שהעסק הזה יהיה מאחורינו ואז נתחיל להתייחס למשרד להגנת הסביבה.

יואב קיש: כרגע כשהמשרד להגנת הסביבה מגיע לפה, אומר אמירות לפרוטוקול ופועל בצורה שקרית כנגד זה, אני לא מתייחס אליו.

יואב קיש: אני מבקש תוך חמש דקות תשובה.

מוסי רז: אין משרד ממשלתי שלא - - -

יואב קיש: לא, לא.

יואב קיש: עזוב, מוסי.

יואב קיש: אני רוצה לשמוע את החברה להגנת הטבע.

יואב קיש: דרור, בבקשה.

דרור בוימל: תודה רבה.

דרור בוימל: אני אנסה להסביר מה הבעיה הקשה בכך שהוועדה המיוחדת יכולה לעשות שינוי תמ"מ - זה הדבר המרכזי.

קריאה: אבל היא לא יכולה לפי החוק.

יואב קיש: תן לו לדבר, אחרי זה אתן לך לדבר.

דרור בוימל: תודה רבה.

דרור בוימל: הוועדה המחוזית היא זו שמכינה תמ"מ.

דרור בוימל: יש בה הרכב מאוזן שכולל את נציגי כלל בעלי העניין והאינטרס, יש בה נציגות של מספר רשויות מקומיות.

דרור בוימל: כוועדה - התפקיד שלה הוא לראות את כלל המרחב ולראות שהיא מספקת את הצרכים של כל מי שנמצא במרחב.

דרור בוימל: זה התפקיד שלה, זה מה שהיא יודעת לעשות.

דרור בוימל: היא יודעת לראות את הצרכים של הסביבה, את הצרכים של היישובים השונים שהרבה פעמים מתחרים על אותם משאבים, לפעמים גם משאבים קרקעיים, ואני לא מדבר בהיבט המקרקעין אלא בהיבט של תכנון.

דרור בוימל: כשיישוב צריך שטח לפיתוח זה בא על חשבון השטחים לפיתוח שנמצאים במרחב.

דרור בוימל: אם אנחנו מתכנסים לחריש, יש כאן כתם עירוני על פי תמ"א 35.

דרור בוימל: הכתם העירוני הזה מוגבל.

דרור בוימל: הכתם העירוני הזה אמור לספק את הצרכים של מספר יישובים.

דרור בוימל: ברגע שוועדה מיוחדת שהיא בעלת הרכב לא מאוזן עם ייצוג עודף גם למשרד השיכון עם שני נציגים, עם ארבעה נציגים של המועצה המקומית חריש, למעשה היא לא יכולה לשקול את כלל השיקולים, זה לא ב- scope שלה.

דרור בוימל: אין רשויות מקומיות שכנות שהן הראשונות שייפגעו.

דרור בוימל: אגב, מבלי שאדבר בכלל על הסוגיה הסביבתית, הן הראשונות שייפגעו בכך שהוועדה המיוחדת תכין את שינוי התמ"מ ללא שום קשר למה שהוועדה המחוזית חושבת ורואה, וככה היא תשתלט למעשה על כלל שטחי הפיתוח שנדרשים גם ליישובים הסובבים, והיא זו שתכין את התוכנית ותביא את זה לאישור המועצה הארצית.

דרור בוימל: זו הבעיה הגדולה - במקום ועדה מאוזנת שרואה את כלל האינטרסים ושומרת על כלל בעלי העניין שנמצאים במרחב.

דרור בוימל: הוועדה המיוחדת לא תעשה את זה.

דרור בוימל: זה לא באינטרס שלה, זה לא ב-scope שלה.

דרור בוימל: זה לא מעניין אותה - זו הבעיה המרכזית.

יואב קיש: יש פה מישהו מהוועדה המחוזית?

מירי כהן: לא, אבל מאחר ויו"ר הוועדה המחוזית כפוף למטה הדיור שזה ביחידה שלנו נראה לי שאנחנו מביעים את עמדת - - -.

מירי כהן: כולנו כפופים לאותו שר אז אנחנו מביעים גם את העמדה שלהם.

יואב קיש: לירוקים יש נציג בוועדה המחוזית?

קריאה: כן, לנו יש נציג בוועדה.

דרור בוימל: לארגוני הסביבה, לא לחברה להגנת הטבע.

יואב קיש: ולארגוני הסביבה בוועדה המיוחדת יש נציג?

דרור בוימל: אין.

יואב קיש: אתם מעוניינים בנציג?

דרור בוימל: אגיד בכנות, בשינויים קוסמטיים של הוועדה המיוחדת אני לא חושב שישתנה פה כלום – לא חושב.

יואב קיש: אתם לא מעוניינים בנציג?

דרור בוימל: אנחנו חושבים שאת השינוי לתמ"מ - - -

תומר רוזנר: בהקשר הזה קח בחשבון שאתה מייצג את כל ארגוני הסביבה, לא רק את החברה להגנת הטבע.

יואב קיש: לא, הוא לא יכול.

יואב קיש: אין לו סמכות לייצג.

יואב קיש: שאלתי מה עמדת החברה להגנת הטבע.

יואב קיש: האם היא חושבת שלארגוני הסביבה ראוי שיהיה נציג בוועדה המיוחדת?

דרור בוימל: שוב, נשמח להיכנס.

דרור בוימל: אבל אני באמת חושב שזה הדבר השולי פה בסיפור.

דרור בוימל: הדבר המרכזי זה ששינוי תמ"מ צריך להגיע מהוועדה המחוזית ולא מהוועדה המיוחדת.

יואב קיש: שינוי תמ"מ מהמחוזית עולה לארצית, או במקרה הזה מהמיוחדת לארצית.

יואב קיש: לכן, הוא עדיין כפוף ל - - -

דרור בוימל: נכון, ועדיין הכנת שינוי התמ"מ שהוא נעשה בלשכת הוועדה המחוזית שרואה את כלל האינטרסים - זה המקום הנכון לעשות - - -

יואב קיש: למשרד להגנת הסביבה יש נציג בוועדה המיוחדת?

יואב קיש: האם אפשר להחליף אותו בנציג הירוקים?

יואב קיש: אני שואל ברצינות.

קריאה: כן.

יואב קיש: כן?

יואב קיש: אוקיי, בסדר גמור.

אחמד טיבי: אפשר תוך כדי להחליף את הממשלה?

אחמד טיבי: אפשר להצביע פה.

אחמד טיבי: מה אתה עושה?

אחמד טיבי: יש לה תשובה.

משה כחלון: אדוני, יש זימון לוועדה המחוזית ל-24 לחודש.

דרור בוימל: לגבי הצעתך, כמובן אם זו ההצעה אז אנחנו כמובן לא מעוניינים בכך.

יואב קיש: אה, לא על חשבון, אבל בנוסף כן.

יואב קיש: בסדר, הבנתי.

דרור בוימל: לא.

יואב קיש: החשוב הוא זה מה שאני - - -

מוסי רז: מה שמסוכם עם חבר הכנסת אחמד טיבי מקובל עליי.

יואב קיש: מאה אחוז, תודה רבה.

אחמד טיבי: תודה רבה.

יואב קיש: אדוני, מי כבודו?

יואב קיש: מה שמך?

משה כחלון: שמי כחלון משה.

יואב קיש: אה, נכון – משה כחלון.

יואב קיש: נא לרשום בפרוטוקול: משה כחלון ברשות דיבור.

יואב קיש: תגיד את תפקידך.

משה כחלון: אני מנהל התשתיות בוועדה המיוחדת בחריש עצמה, לחריש וממנה.

משה כחלון: היות ובונים פה עיר חדשה, זה מצריך חשיבה רחבה שמחברת את כל ואדי ערה לעיר החדשה הזו.

משה כחלון: זה אומר שאנחנו כן מתחשבים, בטח בשכנים.

משה כחלון: אנחנו מתחשבים בשכנים ובטח חיים בשותפות ורוצים שהיישובים שלהם יצליחו לא פחות מחריש.

יואב קיש: זו הגישה הנכונה, כי אחרת המצב רע מאוד.

משה כחלון: ממש כך.

משה כחלון: אני גר בקציר, אני שכן שלהם ויותר קרוב מחריש אפילו.

משה כחלון: אני מזמין את כל החברים לדיונים של ועדת הגבולות, יש פרוטוקולים, כמה אנחנו דוחפים שיתנו לכם יותר שטחי בנייה, שתיבנו, שתעשו - הכול להרים את ואדי ערה למעלה.

משה כחלון: שנית, אין לנו 21,000 דונם, זה לא נכון.

משה כחלון: יש לנו 6,500 דונם - מרחב התכנון של חריש, נקודה.

משה כחלון: הרע במיעוטו זה שלוש שנים הארכה.

משה כחלון: שיעבירו עוד שני נציגים, שימליצו על שני נציגים: אחד מהמועצה האזורית מנשה, אחד מהצוות שלהם מהאזור, בבקשה.

יואב קיש: תודה.

יואב קיש: רועי, אתה רוצה להתייחס?

רועי פולקמן: לא.

יואב קיש: נעשה עכשיו חמש דקות הפסקה ובואו נראה אם נצליח להגיע להסכמה.

יואב קיש: טיבי, בוא.

יואב קיש: אני מחדש את הדיון.

יואב קיש: שוחחתי עם חבר הכנסת אחמד טיבי על ההסתייגויות שלו.

יואב קיש: אם הוא יסיר את ההסתייגויות, למרות שהוא לא מסכים למה שאני מציע, אבל אני בעיקרון תכננתי לתת להם את החמש שנים כפי שהם ביקשו ללא שום שינויים בהרכב הוועדה.

יואב קיש: אבל אני גם שמעתי את חבר הכנסת אחמד טיבי וגם את הדוברים האחרים, גם את חבר הכנסת יונס והחברה להגנת הטבע.

יואב קיש: אני רוצה לעשות פה מתווה מאוזן.

יואב קיש: לתפיסתי, המתווה המאוזן הוא כך: אנחנו נגביל לא לחמש, לשלוש שנים, ואנחנו נוסיף ארבעה נציגים ששניים מהם יהיו משקיפים ושניים מהם יהיו חברים, ותיכף אגדיר בדיוק מה יהיה, וייתכן גם רוטציה אחרי שנה וחצי בין הנציגים.

יואב קיש: בעניין הזה מכיוון שהנציגים האלה זה בהתאם לבקשת מי שרצה, טיבי ואחרים, אני מוכן לשמוע את הרוטציה שהם רוצים – אז זה מה שיהיה.

יואב קיש: שוב, חבר הכנסת אחמד טיבי, אתה צריך להסיר את ההסתייגויות.

יואב קיש: אני מבין ממך שלא יהיה מאבק סביב נושא חדש אלא מאבק סביב החוק במליאה, וזה לגיטימי לחלוטין.

יואב קיש: זה הפשרה שאני מוכן להוביל.

יואב קיש: האוצר לא כל כך מסכים לזה.

יואב קיש: אני עושה את זה למרות שהם לא מסכימים.

יואב קיש: אני עושה את זה כי אני חושב שזו הדרך הנכונה.

אחמד טיבי: תודה, אדוני.

אחמד טיבי: בתגובה - אני וחבריי התייעצנו.

אחמד טיבי: אני חושב שההצעה היא לא טובה, מבחינתנו.

אחמד טיבי: היינו מעדיפים שההסתייגות הראשונה של ביטול סעיף 2 תוסר.

אחמד טיבי: אנחנו נמשיך לשים את ההסתייגויות האלה ונציג את זה במליאה.

אחמד טיבי: נצביע על זה כאן בהמשך כמקובל בוועדה.

אחמד טיבי: לגבי הנציגים - אני מבקש שלוועדה המרחבית עירון יהיה נציג.

אחמד טיבי: השם יימסר לכם אחר כך.

יואב קיש: אחמד, לא.

יואב קיש: אבל אני רוצה שאתה תסיר את ההסתייגויות.

יואב קיש: תשאיר רק הסתייגות אחת של ביטול סעיף 2 - זהו, אחרות לא.

יואב קיש: אתה רוצה הסתייגות אחת של ביטול סעיף 2.

אחמד טיבי: דיברת על נושא חדש ועוד לא הגבתי, חכה.

יואב קיש: לא, אמרתי גם להסיר את ההסתייגות.

יואב קיש: אני מוכן הסתייגות אחת.

אחמד טיבי: אני רוצה שיהיה נציג של הירוקים או של הטבע - ארגוני הסביבה נציג.

יואב קיש: האם הוא משקיף?

אחמד טיבי: לא, בינתיים הוא חבר.

אחמד טיבי: שני אלה חברים ויש להם ממלאי מקום כמקובל.

יואב קיש: ממלאי מקום שיוכלו להיות משקיפים.

אחמד טיבי: מקובל בחוק שכל אחד יש לו ממלא מקום אם הוא לא יכול להגיע.

מירי כהן: אם הוא ממלא מקום לאותו נציג, אין שום בעיה.

אחמד טיבי: כן.

אחמד טיבי: אם אחד לא יכול להגיע, שהבן דוד שלו - - -

יואב קיש: אוקיי, אז הם לא משקיפים, הם ממלאי מקום.

אחמד טיבי: כן.

אחמד טיבי: משקיף יהיה מהמועצה האזורית מנשה עלי כבהה, נציג המועצה.

אחמד טיבי: הרביעי משקיף יהיה אחמד מלחם, ועדה עממית עירון.

יואב קיש: מי זה?

יואב קיש: מה פתאום ועדה עממית?

יואב קיש: רק מישהו מתפקידי התכנון, רק ועדות מקומיות.

אחמד טיבי: אוקיי אז פרופ' ענאיה שהיא ראש הוועדה המרחבית עירון תחליט.

יואב קיש: אבל הוא כבר רשום, הוא הראשון שלכם, לא?

יואב קיש: לא הבנתי.

אחמד טיבי: אז ארבע: שניים ושניים.

יואב קיש: אבל הם לא מהוועדה העממית, רק ממוסדות התכנון.

אחמד טיבי: אוקיי, ממוסדות התכנון.

דרור בוימל: מקובל במוסדות תכנון שיש נציגי ציבור והרבה פעמים קובעים מי ממנה את נציגי הציבור.

דרור בוימל: בהקשר הזה אפשר - - -

יואב קיש: אנחנו הכנסנו את הארגונים הסביבתיים והשאר זה נציגי תכנון של המועצות ומסביב - זו הכוונה, לא עכשיו יותר מזה.

יואב קיש: לא נציגי ציבור.

אחמד מלחם: לא, מדובר במשקיף והוא יכול להיות מהארגונים הסביבתיים.

אחמד מלחם: אני גם חבר מועצה, אבל אין לי בעיה שהוועדה תקבע.

אחמד מלחם: הוועדה המרחבית של עירון תקבע.

אחמד טיבי: הוועדה המרחבית.

אחמד טיבי: מה הבעיה שהוועדה המרחבית תקבע מי יהיו שני נציגים?

יואב קיש: לא, לא.

יואב קיש: בואו נעשה סדר: יש לנו ועדה מרחבית עירון - נציג אחד חבר, והוועדה המרחבית עירון תבחר אותו.

אחמד מלחם: נציג ומשקיף היא יכולה לבחור.

מירב בן ארי: לא, היא לא צריכה נציג ומשקיף.

יואב קיש: יש לי משקיף ממועצה אזורית מנשה ויש לי עוד נציג של ארגוני הסביבה, נשאר משקיף.

יואב קיש: מי אתה רוצה?

אחמד טיבי: אחד מחברי המועצה של היישובים הנפגעים.

יואב קיש: הם לא נפגעים.

יואב קיש: תגיד לי איזה יישוב?

אחמד טיבי: חבר מועצה ערערה.

יואב קיש: נציג הרשות המקומית ערערה.

קריאה: ברטעה.

יואב קיש: נציג המועצה המקומית ערערה.

אחמד טיבי: אני אוהב את ההתנהלות הישראלית הטיפוסית מ-48' שנציג מי שגורם נזק או הממשל הצבאי, מציע לערבים מי יהיה הנציג שלהם.

משה כחלון: - - -

אחמד טיבי: תירגע, משה כחלון.

יואב קיש: משה כחלון, לא להפריע.

יואב קיש: בסדר?

מירי כהן: בסדר.

יואב קיש: בואו נעשה סדר, אחמד.

יואב קיש: אחמד, זה חוק כללי שלא מתייחס לוועדה מסוימת.

יואב קיש: לכן, אני בחוק מגביל את זה לשלוש שנים.

יואב קיש: מירי, אני רוצה התחייבות שלך לפרוטוקול שהסיכום שנעשה פה עם החברים, אתם תקדמו אותו והוא מקובל עליכם והוא יקרה.

יואב קיש: כמה זמן הם צריכים לזה?

מירי כהן: אנחנו נתחייב לזה מפורשות ש - - -.

מירי כהן: אני רוצה להסביר, מה שכן צריך לכתוב שבסיטואציה של הרחבה של שלוש שנים יתווספו שני נציגים ושני משקיפים שימנה שר האוצר, ואני מתחייבת - - -

תומר רוזנר: לא, רק שניה.

יואב קיש: זה לא שר האוצר, הגדרנו מי מהמשקיפים.

מירי כהן: אבל אתה לא יכול להגדיר רק כי זה לא רק חריש, זה כל הוועדות.

מירי כהן: אתה בבעיה פה.

מירי כהן: אני אתחייב לפרוטוקול שאנחנו נמנה אותם.

יואב קיש: הנציגים הם כך: אמרנו שאחד זה נציג מועצה מרחבית עירון.

יואב קיש: ועדה מרחבית עירון היא ועדה גובלת?

מירי כהן: היא גובלת.

יואב קיש: אנחנו נגיד נציג ועדה גובלת שימנה שר האוצר ואז אתם מתחייבים.

מירי כהן: כן, אני כמובן אומרת את זה מפורשות מאחר וזה מינוי שזה בכפוף לבדיקת ניגוד עניינים, אני חייבת להגיד שלא יגידו לי - - -

קריאות: ברור.

יואב קיש: זה פשוט, לגבי עירון זה ועדה גובלת, ולגבי ארגוני הגג הסביבתיים זה גם פשוט.

יואב קיש: נשארנו רק עם הבעיה של המשקיפים.

אחמד טיבי: שערי מנשה גם ועדה גובלת.

יואב קיש: אז גם משקיף אחד לעוד ועדה גובלת זה מנשה, וערערה.

אחמד טיבי: וחבר מועצה מקומית ערערה שהיא גובלת שהוא משקיף.

יואב קיש: נציג רשות מקומית.

יואב קיש: שני משקיפים, זהו - זה הסיפור.

משה כחלון: ערערה לא גובלת.

משה כחלון: בסמה גובלת.

משה כחלון: אני לא מתקן, אני מדייק.

עלי כבהה: בהרחבה הזו היא גובלת.

עלי כבהה: אדוני, אתה מטעה אותם.

יואב קיש: נציג רשות מקומית סמוכה.

יואב קיש: היועץ המשפטי מסכם, בבקשה.

תומר רוזנר: אנחנו נוסיף את ההוראה - את הוועדה המיוחדת אפשר להאריך לתקופה נוספת של שלוש שנים.

תומר רוזנר: בתקופה הנוספת הזו יצורפו לוועדה שני חברים ושני משקיפים.

תומר רוזנר: החבר האחד הוא נציג ארגון הגג של ארגוני הסביבה באותה דרך מינוי שממנים בוועדה המחוזית.

תומר רוזנר: הנציג השני הוא נציג ועדה מקומית גובלת שימנה שר האוצר.

קריאה: מועצה אזורית מנשה.

יואב קיש: די, לא מפריעים עכשיו.

יואב קיש: אתה רוצה לצאת?

יואב קיש: אחרי זה אתן לך להתייחס, אם צריך.

תומר רוזנר: שני משקיפים ימונו מנציגים של רשויות מקומיות סמוכות.

תומר רוזנר: במקרה הזה זה יכול להיות הנציגים שאתם דיברתם עליהם: המועצה האזורית והעירייה או מועצה מקומית, רשות מקומית סמוכה.

אחמד טיבי: על הוועדה הגובלת זה עירון.

תומר רוזנר: נכון, זה יהיה חבר.

יואב קיש: זה היא הבינה והיא התחייבה לפרוטוקול.

אחמד טיבי: שיהיה ברור שאנחנו נצביע נגד.

יואב קיש: ברור שאתם מצביעים נגד.

יואב קיש: אנחנו מצביעים ואז אין כבר נושא חדש.

תומר רוזנר: לא, הוא צריך להגיד.

תומר רוזנר: אני לא יכול להצביע אם - - -

יואב קיש: אף אחד לא טען.

יואב קיש: מוסי אמר שהוא מייצג אותו.

תומר רוזנר: אז הוא צריך להגיד שאין.

יואב קיש: אין, הוא יגיד שאין טענה.

יואב קיש: אם יש טענה היינו מצביעים עליה.

יואב קיש: הוא לא יגיד שאין.

יואב קיש: מוסי לא אמר שיש.

יואב קיש: מוסי אמר:

יואב קיש: אם אחמד טיבי טועה, הוא מוסמך.

יואב קיש: אני אומר לכולם, אין נושא חדש.

אחמד טיבי: אני אומר מה שאני רוצה.

יואב קיש: אחמד, אני משאיר הסתייגות אחת שאנחנו נצביע עליה.

אחמד טיבי: בשם כל הרשימה המשותפת.

יואב קיש: לא.

יואב קיש: למה?

יואב קיש: אני לא רוצה עכשיו שעות במליאה.

אחמד טיבי: דיבור במליאה, מה קרה לך?

אחמד טיבי: זכויות דיבור.

יואב קיש: אז אני ארשום אתכם לזכות דיבור.

אחמד טיבי: אבל על תיקון סעיף 2.

יואב קיש: אוקיי, אז רק על סעיף 2, רק המשותפת.

יואב קיש: ביטול סעיף 2 - זה ההסתייגות ועל זה רק המשותפת.

אחמד טיבי: פלוס מוסי רז.

יואב קיש: ומוסי, בסדר.

אחמד טיבי: בכל זאת, קולגיאליות.

אחמד טיבי: זה לא הליכוד.

יואב קיש: כן, בבקשה.

טל צפריר: עו"ד טל צפריר מהחברה להגנת הטבע.

טל צפריר: אני גם מלווה את ארגון הגג של הגופים הציבוריים בכל מה שקשור לעניין המינויים, ולכן הערה אחת מעשית על ההצעה כאן.

טל צפריר: כל מינוי שתלוי בשר האוצר או כמו שהיועץ המשפטי לוועדה הציג, מינוי שבדרך שנעשים מינויים בוועדה המחוזית, צריך לזכור שסדר זמן ממוצע למינוי הוא 14 חודשים.

טל צפריר: זאת אומרת, אנחנו לא נקבל את אותם נציגים חדשים בוועדה המיוחדת, ההרכב שלה לא ישתנה בפועל לפחות לתקופה של שנה וחצי.

יואב קיש: למה זה לוקח?

יואב קיש: אבל אין לי דרך לקצר את זה.

טל צפריר: יש.

מירי כהן: כבוד היושב-ראש, מאחר והמינויים עברו מהלשכה המשפטית של האוצר ללשכה המשפטית של מינהל התכנון אז יש פה את היועצת המשפטית.

מירי כהן: זה לא עבר?

מירי כהן: רק הנציגים בעלי דעה מייעצת?

מירי כהן: אוקיי.

יואב קיש: כמה זמן זה ייקח?

יואב קיש: אני לא יכול לשלוט על זה.

טל צפריר: יש דרך.

טל צפריר: זאת אומרת, אם אנחנו רוצים שיהיו שם חברים בצורה אפקטיבית, הדרך לעשות את זה זה מינוי נקוב.

יואב קיש: אני לא יכול לעשות בחוק הזה מינוי נקוב.

יואב קיש: הסברתי לך, זה חוק כללי ואני לא נכנס למינוי הנקוב.

טל צפריר: אבל הוועדה היחידה שזה חל לגביה זו ועדת חריש.

יואב קיש: היועץ המשפטי אומר שזה לא אפשרי.

יואב קיש: תודה.

יואב קיש: אנחנו עוברים להצבעה.

יואב קיש: חבר הכנסת טיבי, אנחנו עוברים להצבעה.

מירב בן ארי: מכיוון שזו הצעת חוק שלי, אני רוצה לשאול לפני שאתה עובר להצבעה.

מירב בן ארי: חבר הכנסת טיבי, אם קיבלת את כל מה שרצית, למה אתה מצביע נגד?

יואב קיש: הוא התפשר.

אחמד טיבי: עקרונית אני נגד הסעיף.

מירב בן ארי: אני מטעם אכרם.

יואב קיש: טוב, מחליפה את אכרם.

יואב קיש: קודם כל, ההסתייגות של חבר הכנסת טיבי: ביטול סעיף 2.

יואב קיש: זו ההסתייגות היחידה.

אחמד טיבי: שזה סעיף האנדרוגינוס, זה כולו.

יואב קיש: כן.

יואב קיש: אנחנו רק עליו.

יואב קיש: אין לחלופין, אין כלום.

יואב קיש: זו ההסתייגות היחידה שהוא הגיש.

יואב קיש: הוא הסיר את כל שאר ההסתייגויות בשמו ובשם כל הסיעה המשותפת ומוסי רז, וזהו.

יואב קיש: מי בעד ההסתייגות ירים את ידו?

יואב קיש: בעד ההסתייגות – 2

יואב קיש: ההסתייגות לא התקבלה.

יואב קיש: ההסתייגות לא התקבלה.

יואב קיש: אני עובר להצביע על החוק כולו עם התיקונים כפי שהוצגו.

יואב קיש: מי בעד החוק?

יואב קיש: ירים את ידו.

יואב קיש: שלושה.

יואב קיש: מי נגד?

יואב קיש: שניים.

יואב קיש: בעד – 3

יואב קיש: הצעת החוק, בכפוף לשינויים, התקבלה.

יואב קיש: ההצעה התקבלה.

יואב קיש: אני מטיל רביזיה על החוק.

בצלאל סמוטריץ': רשות דיבור.

יואב קיש: רשות דיבור לבצלאל.

אחמד טיבי: רביזיה גם שלי.

אחמד טיבי: אם אתה מטיל רביזיה אז גם אני - - -

יואב קיש: לא, לא.

יואב קיש: הרביזיה שלי היא לא - - -.

יואב קיש: אם אני מסיר, אתה תסיר.

מירב בן ארי: תרשמי אותי.

לאה קריכלי: את יכולה בתור המציעה.

אחמד טיבי: אגב, זה לא חוקי שמישהו בא ומצביע ויוצא והוא לא יודע על מה הוא מצביע.

אחמד טיבי: זה לא חוקי.

בצלאל סמוטריץ': - - -

יואב קיש: חריש - הוא אמר לך.

יואב קיש: אחמד, אני מוכן בתנאי אחד - שאם אני מסיר את הרביזיה, גם אתה מסיר, בסדר.

יואב קיש: אוקיי, רביזיה של טיבי ושלי - בסדר.

מירב בן ארי: אז יש רביזיה.

יואב קיש: יש.

מירב בן ארי: מתי?

יואב קיש: אני אסביר לך תיכף למה, בואי.

יואב קיש: הישיבה נעולה.